In nomine domini Dei et Salvatoris nostri Jesu Christi, Hludovicus, divina ordinante providentia, imperator augustus. Noverit utilitas fidelium nostrorum comitum videlicet et vassorum nostrorum, sive et vicariorum, centenariorum, vel misssorum per imperium a Domino nobis conlatum discurrentium, quia vir venerabilis Hildebaldus, Matisconensis ecclesie episcopus, deprecatus est celsitudinem culminis nostri ut ecclesie cui ipse auctore Domino episcopus preest, que est constructa in honore Sancti Vincentii martiris, ut omnes qui beneficia ex eadem ecclesia habebant, nonas et decimas annis singulis de eisdem beneficiis darent, et ad edificia ipsius ecclesie restauranda juxta vires opem ferrent. Quod nos secundum jussionem a domno imperatore jamdudum factam omnibus precipimus atque modo per has litteras jubemus et confirmantes commendamus ut quicumque ex largitione nostra de terris prefate ecclesie beneficia habent, nonas et decimas annis singulis predicto episcopo Hildebaldo seu successoribus suis absque ulla contrarietate et negligentia dare non negligatis. Et ad domos ipsius ecclesie restaurandas, unusquisque, pro viribus suis, adjutorium ferre non differat, et nullus quilibet de vobis qui prefate ecclesie beneficia habent contra hoc jussionis nostre preceptum facere presumat, sed in omnibus ita illud observet, sicut a nobis jussum est, et sicut Dei et nostram gratiam vel ipsum beneficium habere vult. Et ut certius credatis hanc nostram esse jussionem, ut a vobis melius conservetur, de annulo nostro jussimus sigillari. Data quarto idus februarii, anno Christo propitio tertio imperii domni Hludovici piissimi augusti, indictione VIIII. Actum Aquisgrani palatio regio, in Dei nomine.